CELEX: 62011CN0046
Language: sk
Date: 2011-02-01 00:00:00
Title: Vec C-46/11: Žaloba podaná 1. februára 2011 — Európska komisia/Poľská republika

2.4.2011   
            
            
               SK
            
            
               Úradný vestník Európskej únie
            
            
               C 103/16
            
         Žaloba podaná 1. februára 2011 — Európska komisia/Poľská republika
   (Vec C-46/11)
   2011/C 103/29
   Jazyk konania: poľština
   
      Účastníci konania
   
   
      Žalobkyňa: Európska komisia (v zastúpení: S. Petrova a K. Herrmann, splnomocnení zástupcovia)
   
      Žalovaná: Poľská republika
   
      Návrhy žalobkyne
   
   
               —
            
            
               určiť, že Poľská republika si tým, že riadne neprebrala podmienky pre výnimky stanovené v článku 16 ods. 1 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (1), nesplnila povinnosti, ktoré jej vyplývajú z článku 16 ods. 1 smernice 92/43/EHS,
            
         
               —
            
            
               zaviazať Poľskú republiku na náhradu trov konania.
            
         
      Žalobné dôvody a hlavné tvrdenia
   
   Komisia vytýka Poľskej republike, že do poľského práva riadne neprebrala podmienky pre výnimky zo zákazov uvedené v článku 16 ods. 1 smernice Rady 92/43/EHS v súvislosti s ochranou druhov vtáctva a živočíchov.
   Po prvé je v dvoch nariadeniach ministra životného prostredia o chránených druhoch voľne žijúcich živočíchov a rastlín v § 7 bode 1, resp. § 8, stanovená výnimka zo zákazov slúžiacich na ochranu druhov (napr. zákaz úmyselného usmrcovania, odchytu atď.) týkajúca sa činností súvisiacich s racionálnym hospodárením v oblasti poľnohospodárstva, lesníctva a rybolovu. Možnosť takej výnimky však nie je v článku 16 ods. 1 smernice 92/43/EHS stanovená.
   Po druhé je pôsobnosť výnimky zo zákazov v spojitosti s ochranou živočíšnych druhov týkajúcich sa „prevencie závažných škôd najmä v podnikoch, ktoré vykonávajú hospodársku činnosť v oblasti poľnohospodárstva, lesníctva a rybolovu“, stanovenej v článku 52 ods. 2 bode 5 zákona o ochrane prírody, širšia než je pôsobnosť výnimky stanovenej v článku 16 ods. 1 písm. b) smernice 92/43/EHS.
   Po tretie je pôsobnosť možnosti výnimky zo zákazov týkajúcich sa ochrany druhov, keď to vyplýva z „potreby obmedzenia závažných škôd v hospodárení podnikov, najmä v oblasti poľnohospodárstva, lesníctva a rybolovu“, stanovenej v článku 56 ods. 4 bode 2 zákona o ochrane prírody, širšia než je pôsobnosť výnimky stanovenej v článku 16 ods. 1 písm. b) smernice o biotopoch.
   Po štvrté je podľa nariadenia z 28. septembra 2004 o ochrane voľne žijúcich druhov živočíchov povolené usmrcovanie, odchyt atď. vydier (Lutra lutra), ktoré sa vyskytujú v oblasti rybníkov označených ako chovné oblasti, hoci ide o druh vyžadujúci prísnu ochranu v zmysle prílohy IV smernice 92/43/EHS.
   
      (1)  Ú. v. ES L 206, s. 7; Mim. vyd. 15/002. s. 102.